Papersnake/gushiwen huggingface dataset:
赋得僧敲月下门
弘历（清代）

月上惊栖鸟，山僧归自邻。应门乏五尺，叩扇借孤筠。

小立莓苔滑，低临松竹匀。上人权在外，守者未生嗔。

讵湿袈裟露，凭参响寂尘。维摩不二法，司户有前因。

剥啄原无碍，形容直逼真。本来敲绝好，推字想欺人。
绍熙四年加上寿圣皇太后尊号八首 其七
郊庙朝会歌辞（宋代）

懿典大册，陈仪邃深。怡怡愉愉，宝坐是临。重綵俨侍，罙展肃心。

三宫协庆，永播徽音。
宿金滩
乐雷发（宋代）

泷吏崖翁是赏音，江流泯泯对秋吟。
天虾扑火帆樯晚，水狗捎鱼岛屿深。
千里庭闱云满眼，十年湖海雁惊心。
今宵客枕清如水，称读西山夜气箴。
示詹深父
赵蕃（宋代）

浊泾清渭本源分，寂寞安能乱纠纷。世黠只知钱使鬼，我痴但纠颖呼君。

乘时大驵千金射，望岁良农赤地耘。富贵要知定何物，五车何必为渠勤。
山中寄外
龙辅（宋代）

妾在山中来，郎在溪头住。
郎若泛舟寻，莫误桃源路。
南歌子（四之三）
邓肃（宋代）

云绕风前鬓，春开槛里妆。凤屏清昼蔼龙香。浅画娥眉新样、远山长。

比翼曾同梦，双鱼隔异乡。玉楼依旧暗垂杨。楼下落花流水、自斜阳。
梅雨
汪炎昶（宋代）

萧瑟连朝暮，凄凉抵客居。
疏渠防更骤，绽屋趁微疏。
润起荒厨醭，腥傅僻巷淤。
遗愁吾有策，闭户卧看书。
驾幸太学倡和
吴安持（宋代）

翰林墨客奏封章，天子欣然幸国庠。綵仗六龙初拥路，青衿三舍已重行。

隆儒共庆贤尧舜，访道谁知应帝王。附凤骞渊皆法从，独惭由也亦升堂。
送伍御史汝真之广东
邵宝（明代）

煌煌岭南节，迤逦过江东。岁月驰驱里，山川感慨中。

有天还北斗，何草不秋风。如见王宜学，相思道病翁。
寄和汤仲能
刘克庄（宋代）

忆昨桃包返故乡，意君束带侍明光。
一书似坐穷为崇，百计无明去最长。
蚁穴梦残何足记，蟆陵愿在莫须偿。
即今台阁多收召，定有名公雪孝章。
幽兰次十八兄韵六言四首 其一
薛季宣（宋代）

宛在一人空谷，居然九畹深林。襟袖不盈披拂，车辙无踪可寻。
宴玉津园江楼七首
任希夷（宋代）

浙江天阙下，婆恶祖龙知。
在汉如西渭，於周比右伊。
途中重九
黄裳（宋代）

两年书剑客江淮，空见黄花满地开。幽趣不惭陶令令，东篱当有白衣来。
寿学师张凤池先生
王汝仪（清代）

名利相忘静读书，超然身世任居诸。真诠暗得长生诀，成数先逢大衍初。

华国文章光灿烂，木天词赋度纾徐。英声久噪江南北，奚止交孚月旦馀。
出游郊外七绝
王炎（宋代）

幽鸟共歌春意好，閒花巧笑富愁多。
酒徒诗社俱疏隔，如此东郊景物何。
醉书其壁
辛弃疾（宋代）

颇觉参禅近有功，因空成色色成空。
色空静处如何说，且坐清凉境界中。
秋日陪姚郎中登郡中南亭
郑巢（唐代）

云水生寒色，高亭发远心。雁来疏角韵，槐落减秋阴。

隔石尝茶坐，当山抱瑟吟。谁知潇洒意，不似有朝簪。
点绛唇 其二 忆儿鋐客长安
张令仪（清代）

天远云低，几行雁字书空小。临池工妙。不寄征人耗。

掌上珠擎，一旦抛离早。愁多少。梦魂颠倒。从此长安绕。
春晚书山家屋壁二首
贯休（唐代）

柴门寂寂黍饭馨，山家烟火春雨晴。
庭花蒙蒙水泠泠，小儿啼雨树上莺。

水香塘黑蒲森森，鸳鸯鸂鶒如家禽。
前村后垄桑柘深，东邻西舍无相侵。
蚕娘洗茧前溪渌，牧童吹笛和衣浴。
山翁留我宿又宿，笑指西坡瓜豆熟。
满江红（寿汤侍郎）
刘克壮（清代）

晓色朦胧，佳色在、黄堂深处。记当日、霓旌飞下，鸾翔凤翥。兰省旧游隆注简，竹符新剖宽优顾。有江南、千里好溪山，留君住。

牙板唱，花烟舞，云液滑，霞觞举。顾朱颜绿鬓，年年如许。见说相门须出相，何时再筑沙堤路。看便飞、丹诏日边来，朝天去。
遣闷二首 其二
刘攽（宋代）

草荒三径寻常绿，树掩双扉丈尺高。燕语不如莺语静，蜂飞犹胜蝶飞劳。
山中小搆姚宝山以诗见贺依答六首 其四
陈圭（明代）

聆言尘外性，爱此山中楼。种菊开三径，藏书杂九流。

田家酒初熟，邻叟日相褒。风雨前溪恶，移船入萩洲。
八声甘州·自王家无怨住襄城
魏了翁（宋代）

自王家无怨住襄城，世总生贤。似谢阶兰玉，马庭梧竹，一一堪似。富贵关人何事，且问此何缘。又踏前朝脚，领蜀山川。点检重关复阁，尚甘棠匝地，乔木参天。中兴规画，父老至今传。六十年、山河未改，只芳菲、不断紧相联。相将又，参陪宰席，还似当年。
浙江十六夜对月
郑克已（宋代）

急桨浮天阔，长江得月迟。
最怜新缺后，全胜未圆时。
夜雪潮千尺，秋风桂一枝。
潜蛟易翻动，怨笛莫惊吹。
张冠卿以前诗怀哉各努力人物古来少句为十诗
陈傅良（宋代）

冥心观宇宙，孰是同与各。
夜旦无反恶，日出星河落。
此有齐人瑟，彼有荆人璞。
嗟余耳目短，岂故重然诺。
题郑云谷梅窗
王同祖（宋代）

匆匆岁月为谁忙，静倚梅窗到夕阳。
老菊不知秋已去，晚风时送短篱香。
句
宋白（宋代）

道出嘉阳正西指，一带灵峰如湧起。
集古八绝 其七 拜端明公墓
程敏政（明代）

苑边高冢卧麒麟，曾是贞元花下人。人世几回伤往事，碑文才见满埃尘。
瑞鹧鸪·修行莫练外容红
王哲（金朝）

修行莫练外容红。只要当中起赤心。从此能生木上火，自然养就水中金。瑶芳宝树同相守，玉叶琼枝共厮侵。休去他方寻伴侣，个中真个是知
偈颂一一二首 其三十
释清远（宋代）

拟思量，何劫悟。不思量，终莽卤。欲思不思踏破时，万里无云常显露。

常显露，妙用恒沙非旦暮。
题曲阿三昧王佛殿前孤石
刘长卿（唐代）

孤石自何处，对之疑旧游。氛氲岘首夕，苍翠剡中秋。

迥出群峰当殿前，雪山灵鹫惭贞坚。一片孤云长不去，

莓苔古色空苍然。
清明前二日同周公美黄子京郊行和子京韵
陈文蔚（宋代）

武夷云会总儒衣，今似晨星渐觉稀。
晚节喜同君臭味，不嫌枯淡肯来归。
春夏之交风雨弥间耳目所触即事十绝
汪莘（宋代）

下帘读易有深功，一炷清香过日中。
赤帝元来协青帝，南风初至似东风。
华山
吕燕昭（清代）

苍然和色接云台，乘兴登临见九垓。海日斜连仙掌动，天风高拥岳莲开。

空濛绝塞黄流远，缥缈雄关紫气来。咫尺真能通帝座，振衣千仞几徘徊。
泊舟见桃花盛开
张鈇（明代）

旅况托尊罍，尊空愁更来。
人随春燕去，心与暮潮回。
驿鼓青帆下，桥灯水市开。
桃花明两岸，翻讶入天台。
僦寓京邸感怀二首寄梅澥书题后 其一
金朝觐（清代）

残月衔楼数点星，萦萦乡梦睡初醒。夜风吹入音声树，误作家山旧雨听。
同永嘉诸贤奠谒右丞许公少伊
李光（宋代）

葱郁佳城秘，回环宅兆深。悬崖森翠柏，踊地布黄金。

天下方云扰，斯人竟陆沈。尘侵徐孺榻，弦断伯牙琴。
绍兴以后时享二十五首
真宗（宋代）

肃肃清庙，于未维德。
我祀孔时，我奏有翼。
秉翟载骏，有来干戚。
神之燕娭，休祥允格。
乾道七年恭上太上皇帝太上皇后尊号十一首
佚名（隋代）

大哉尧乎，南乡垂裳。
君哉舜也，拜而奉觞。
缫藉光华，鼓钟铿锵。
三事稽首，宋德无疆。
云林雅兴辞为训导王中赋
陈琏（明代）

白云兮央央，群山兮苍苍。云之间兮乔木，山之阳兮草堂。

中有间人兮貌清且扬，胸中粲粲兮五色文章。纫幽兰兮为佩，制芙蓉兮为裳。

玄猿吟兮春云暝，白鹤怨兮秋夜长。弹孤桐兮自适，思佳人兮难忘。

安得跨飞鸾兮容与，栖云山兮尚羊。
次韵韦深道独乐堂十绝 其四
周紫芝（宋代）

达人信死生，过眼阅暖冷。了知梦境中，此味独差永。
寄刘汉臣
何巩道（明代）

共是飘零忆旧游，终身左袒为刘侯。饮冰十日心犹热，对镜三春鬓已秋。

河北此时求草檄，江南何日罢登楼。从来磨剑不磨血，只为平生喜执仇。
闻真如牡丹盛开偶忆去岁看花之会二首 其二
周紫芝（宋代）

春来花草尽关愁，风雨妨人懒出游。不见鞓红去年面，可怜孤负玉风流。
纪怀，赠李六户曹、崔二十功曹五十韵
元稹（唐代）

昔冠诸生首，初因三道征。公卿碧墀会，名姓白麻称。

日月光遥碧，烟霄志渐弘。荣班联锦绣，谏纸赐笺藤。

便欲呈肝胆，何言犯股肱。椎埋冲斗剑，消碎莹壶冰。

赤县才分务，青骢已迥乘。因骑度海鹘，拟杀蔽天鹏。

缚虎声空壮，连鳌力未胜。风翻波竟蹙，山压势逾崩。

僇辱徒相困，苍黄性不能。酣歌离岘顶，负气入江陵。

华表当蟾魄，高楼挂玉绳。角声悲掉荡，城影暗棱层。

军幕威容盛，官曹礼数兢。心虽出云鹤，身尚触笼鹰。

竦足良甘分，排衙苦未曾。通名参将校，抵掌见亲朋。

喣沫求涓滴，沧波怯斗升。荒居邻鬼魅，羸马步殑fF.

白草堂檐短，黄梅雨气蒸。沾黏经汗席，飐闪尽油灯。

夜怯餐肤蚋，朝烦拂面蝇。过从愁厌贱，专静畏猜仍。

旅寓谁堪托，官联自可凭。甲科崔并骛，柱史李齐升。

共展排空翼，俱遭激远矰.他乡元易感，同病转相矜。

投分多然诺，忘言少爱憎。誓将探肺腑，耻更辨淄渑。

会宿形骸远，论交意气增。一心吞渤澥，戮力拔嵩恒。

语到磨圭角，疑消破弩症。吹嘘期指掌，患难许檐簦。

鎩翮鸾栖棘，藏锋箭在弸。雪中方睹桂，木上莫施罾。

且泛夤沿水，兼过被病僧。有时鞭款段，尽日醉懵僜.

蹑屐看秧稻，敲船和采菱。叉鱼江火合，唤客谷神应。

啸傲虽开口，幽忧复满膺。望云鳍拨剌，透匣色腾凌。

每想潢池寇，犹稽赤族惩。夔龙劳算画，貔虎带威棱。

逐鸟忠潜奋，悬旌意远凝。弢弓思彻札，绊骥闷牵縆.

运甓调辛苦，闻鸡屡寝兴。闲随人兀兀，梦听鼓冬冬。

班笔行看掷，黄陂莫漫澄。骐驎高阁上，须及壮时登。
金陵杂兴二百首
苏泂（宋代）

葛巾裹却葛天民，有女闺中号燕春。
只在西湖不行脚，金陵风月欠斯人。
韩祠怀古
冯绍京（明代）

昌黎曾搆读书台，窗对连阳八面开。谪宦心悲天阙远，问奇人面曲车来。

池中洗砚波成墨，帐下凝烟色亦煨。山斗至今群共仰，粤南文采迥昭回。
韶州岁事十首 其四
何吾驺（明代）

十年生事理渔矶，又向天兴问故扉。可恨韶烟留客住，岭云片片不东飞。
杂咏二首 其一
马祖常（元代）

百丈牵船溯上流，清淮从古有三洲。浮山堰逐降王去，淝水波因小谢收。

红树有霜还可骑，白蘋无雨更宜舟。平生自是多行役，莫信吾家马少游。
淳佑己酉岁谒祖梁将军忠壮公庙
程无凤（宋代）

有美英姿七尺长，桓桓威武孰能当。
保州萧史来依德，拒逆侯生竟败亡。
爵受重安持督节，谥书忠壮配高皇。
堂堂庙宇黄牢下，暮鼓晨钟不暂忘。
荆州乐三首 其三
宗夬（南北朝）

朝发江津路，暮宿灵溪道。平衢广且直，长杨郁袅袅。
送王子直还斤
刘敞（宋代）

薄薄云蔽日，凄凄寒中人。飞飞燕归蛰，漠漠雁来宾。

送子独无友，悲秋空病身。登山复临水，便觉二毛新。
宿瑞洪湖
朱仕琇（清代）

潴水随天尽，扁舟入草迷。往来争此宿，鸥鹭似相知。

故国辨江树，前游惜暮曦。昔人嗟老至，泽畔易成悲。
东陂二首 其一
王安石（宋代）

东陂风雨卧黄云，塍水翻沟隔垄分。舂玉取新知不晚，腰镰今日已纷纷。
临江鲍守示诗二篇因寄之
孔武仲（宋代）

官居无时节，簿领去复回。
胁息文网中，壮心安在哉。
积雪满西峰，中天白皑皑。
帘幄书生寒，复见诗筒来。
烦襟得洗沦，耳目亡氛埃。
纪德无可陈，诗情如七哀。
昔闻参军逸，今见太守才。
况有循吏政，养民如婴孩。
穷山虎豹伏，旷野桑麻开。
邂逅春色满，百卉东风摧。
吾乡足山水，使宅佳池台。
篇章日愈多，无惜分琼瑰。
竹湛
超远（清代）

数家烟树里，竹湛最佳名。茅屋经秋补，山田隔岁耕。

残阳归牧笛，零露咽虫声。更遇村翁说，生平未入城。
寒山持经拾得手接
释师范（宋代）

手持经卷，付与同伦。
已所不欲，勿施於人。
春日自省二首
白玉蟾（宋代）

燕语今生事，花开夙世红。
不知终日醉，何以谢春风。
偈颂二十二首 其二十二
释妙伦（宋代）

猫弄鼠，猿禁猴，云门固是有杀活机谋。检点来，依旧出不得者僧话头。
花朝
永珹（清代）

蓂叶全开且未凋，众香国里景偏饶。百花生日传何代，二月春花判此朝。

扑蝶试看新扇影，鬻蚕应傍旧桑条。东风不为游人住，九十韶华惜半消。
法曲献仙音
吴文英（宋代）

落叶霞翻，败窗风咽，暮色凄凉深院。瘦不关秋，泪缘轻别，情消鬓霜千点。怅翠冷搔头燕，那能语恩怨。紫箫远。记桃根、向随春渡，愁未洗、铅水又将恨染。粉缟涩离箱，忍重拈、灯夜裁翦。望极蓝桥，彩云飞、罗扇歌断。料莺笼玉锁，梦里隔花时见。
清兴
韩偓（唐代）

阴沈天气连翩醉，摘索花枝料峭寒。

拥鼻绕廊吟看雨，不知遗却竹皮冠。
门下大资颜公挽诗三首
李弥逊（宋代）

洙泗流风远，仪形世有人。
人经窥圣域，三返得贤臣。
勋业艰难际，声名寂寞滨。
赤松归有伴，此道独知津。
南柯子 蓼花
沈榛（清代）

野岸依幽渚，寒波浸碧空。数枝蓼蕊吐芳丛。雅淡红妆醉舞、向蓼风。

赋色虽多别，含辛总自同。寂寥低映水仙宫。弱体轻盈常傍、小桥东。
同景辅登楼约集少陵句
曹彦约（宋代）

开辟当天险，分明在眼前。
野桥齐度马，森木乱鸣蝉。
稠叠多幽事，凄凉忆年去。
何时一樽酒，恣意向江天。
日暮碧云合
许康佐（唐代）

日际愁阴生，天涯暮云碧。重重不辨盖，沈沈乍如积。

林色黯疑暝，隙光俄已夕。出岫且从龙，萦空宁触石。

馀辉澹瑶草，浮影凝绮席。时景讵能留，几思轻尺璧。
人有负盐负薪者
李延寿（唐代）

人有负盐负薪者，同释重担息树阴。少时，且行，争一羊皮，各言树背之物。久未果，遂讼于官。惠遣争者出，顾州纪纲曰：“以此羊皮可拷知主乎?”群下咸无答者。惠令人置羊皮席上，以杖击之，见少盐屑，曰：“得其实矣。”使争者视之，负薪者乃伏而就罪。
奉和御製迎圣像中路获金龙送还茅山
夏竦（宋代）

巍巍真像范金成，瑞节棠舟远导迎。
精衷励翼符神贶，藻卫葳导率礼经。
兰隄晓景涟漪静，神龙报降祥云映。
双上琼干采质明，旁临旌栧灵辉盛。
台臣祇肃薦华芗，承贺凝贞拜露章。
羲氏官名高可拟，汉家年纪远难方。
凤盖分阴腾九色，蜿蜒共戏云裳侧。
御天飞跃世空闻，瑞德萦盘今始识。
骙骙矫首仰中宸，丹扆深嘉美应臻。
纾礼既能畴圣日，为霖当使福蒸人。
华阳翠壑贞灵地，星使送还彰睿志。
更播云章入管弦，昭昭亿载传金匮。
奉和御制春雨
徐铉（宋代）

祁祁甘雨正当春，草树精神一倍新。
匀洒农郊偏长麦，缓飘花槛不惊人。
密随宫仗环青辂，普逐皇恩下紫宸。
霁后楼台更堪望，满园桃李间松筠。
雨馆偶成
陶安（明代）

山中三日雨，榻上一毡寒。
野暝云吞树，溪回雪舞湍。
孤飞迷白鸟，数点淡苍峦。
闭户空林下，萧条意强宽。
下郝长塘小憩示陈养晦
戴表元（宋代）

野水通田白，村山贴县青。
兵荒犹古道，暑暍且长亭。
稻地晴耕犊，瓜田书扑萤。
吾诗不寂寞，细讽与君听。
早春田行
梅尧臣（宋代）

风雪双羊路，梅花溪上村。
鸟呼知木暖，云湿觉山昏。
妇子来陂下，囊壶置树根。
予非陶靖节，老去爱田园。
和签判殿丞宠示游山之作
费琦（宋代）

平生癖爱林泉趣，名利萦人未许閒。不是儒流霁风采，登山游骑恐难攀。
浣溪沙（梅）
王从叔（宋代）

水月精神玉雪胎。乾坤清气化生来。断桥流水领春回。

昨夜醉眠苔上石，天香冉冉下瑶台。起来窗外见花开。
过真阳峡六首
杨万里（宋代）

榕树阴中一苇横，鹧鸪声里数峰青。
南人到此亦肠断，不是南人作麽生。
自英德下峡者先浈阳自清远上峡者先中宿歌曰
屈大均（明代）

浈阳头，中宿尾，中央一峡香垆是。头中宿，尾浈阳，香垆一峡是中央。
偈五十三首 其三十三
释克勤（宋代）

眨上眉毛早蹉过，塞却眼。更形言语转周遮，命取口。

尽大地都为一尘，佛眼觑不见。一大藏都为一句，海口莫能宣。

也未提得一半在，忽然踏破化城时。行到水穷处，坐看云起时。
读参同契
齐己（唐代）

堪笑修仙侣，烧金觅大还。不知消息火，只在寂寥关。

鬓白炉中术，魂飞海上山。悲哉五千字，无用在人间。
绝句三首
庞谦孺（宋代）

楚天落日暮云浮，痛饮狂歌不觉愁。
醉眼山光似乡曲，怎知身在汉江头。
偶书
邹浩（宋代）

长折松枝为麈尾，圆刳杉树作茅庵。本来面目无人识，却许江山静处参。
听歌
李涉（唐代）

飒飒先飞梁上尘，朱唇不动翠眉颦。

愿得春风吹更远，直教愁杀满城人。
长沙示甥郭圣俞
唐庚（宋代）

我昔官阆中，子时趋长安。相过日夜饮，肯使笑语乾。

但知醒复日，谁问甜与酸。揽衣步中庭，仰首羡飞翰。

誓言早归休，慎勿贪高官。时未有添丁，眼前惟木兰。

舅甥一分背，日月双跳丸。那知十年外，相见西江干。

拜起未寒温，悲来各汍澜。我鬓已秃翁，子颜非渥丹。

相从海上去，兹事人所难。陂行白漭漭，山宿青攒攒。

人烟小岁后，草木深冬完。昨日次长沙，扁舟掠湘滩。

中流遭恶风，满衣泼惊湍。船如旗尾点，天作车轮团。

怖畏目敢侧，祷祈指频弹。向非鬼神助，几作蛟龙餐。

忠信时可凭，圣贤岂吾谩。勿畏峤南热，我清物自寒。

勿忧海邦陋，心广身亦宽。磨刀斫鲸鲙，隐几看鹏抟。

努力近药物，明年理归鞍。得之两鸿鹄，龟筒不须钻。
自问行何迟
白居易（唐代）

前月发京口，今辰次淮涯。二旬四百里，自问行何迟。

还乡无他计，罢郡有馀资。进不慕富贵，退未忧寒饥。

以此易过日，腾腾何所为。逢山辄倚棹，遇寺多题诗。

酒醒夜深后，睡足日高时。眼底一无事，心中百不知。

想到京国日，懒放亦如斯。何必冒风水，促促赴程归。
寄千乘刘殿丞求字人编
祖无择（宋代）

千乘刘夫子，高名继谪仙。
从居庇身邑，已著字人编。
才入锺嵘口，文期郑氏笺。
何当求副本，长愿播匏弦。
用鹫峰师韵送涧泉上人游方十首 其九 峨眉
黄镇成（元代）

峨眉楼阁现虚空，玉宇高寒上界同。茶鼎夜烹千古雪，花幡晨动九天风。

云连太白开中夏，月绕重玄宅大雄。师去想无登陟远，祗应飞锡验神通。
题湘清
姜应龙（宋代）

世路羊肠淹客游，尘缨来此濯清流。半窗修竹翠含雨，一片澄清冷浸秋。

地僻莓苔侵石几，机忘鸥鹭近渔舟。夜凉酒醒未能睡，诗句欲成搔白头。
满庭芳·兰畹霜浓
石孝友（宋代）

兰畹霜浓，柳溪冰咽，春光先到江梅。瘦枝疏萼，特地破寒开。钩引天涯旧恨，双眉锁、九曲回肠。空销黯，故园何在，风月浸长淮。当年，吟赏处，醉山颓倒，飞屑成堆。怎奈向而今，雨误云乖。万里难凭驿使，那堪对、别馆离杯。谁知道，洛阳诗老，还有梦魂来。
句
吴沆（宋代）

为兵不愿作刀锯，刑人未必皆不忠。
为器不愿作钟鼎，铭勋未为皆有功。
九日偕镜寰公玉少甫稚甫大儿二儿饮八里庄酒家醉后登摩诃庵东南石楼题壁
宝廷（清代）

大海西风烽火收，佳辰与客上僧楼。残年屈指犹余几，行乐无时况觅愁。
感旧
刘文蔚（清代）

最难忘处粤王台，榕树阴中一棹回。鳄浪白浮番舶远，佛桑红压戍楼开。

天涯岂为探奇到，海角原非采药来。曾记西灵官阁下，数枝茉莉手亲栽。
夜步堤上三首
陈与义（宋代）

旋买青芒鞋，去踏沙头月。
争教冠盖地，着此影突兀。
树寒栖鸟动，风转孤管发。
月色夜夜佳，人生事如发。
梦中续清游，浓露湿银阙。
秋塘瑞鸟图应制
林瀚（明代）

莲塘雨过秋如洗，数尺澄波清彻底。两两珍禽何处来，飞入塘中弄烟水。

相呼相唤良有情，莫遣渔翁鸣榔惊。翠盖莲茎霜后老，黄芦几叶风中声。

白鸾瑞应元同匹，凡鸟不敢同游息。晚来并立晴沙头，占断沧波秋一碧。

争如五采双凤皇，梧桐晓日丹山阳。安得天风扶羽翼，直向霄汉联翱翔。

似此珍禽世稀见，虞人未许藏机变。商家至治宏万年，罗网今看解三面。
感兴二首 其一
刘崧（元代）

庭前有高树，叶落馀空枝。儿童夜半起，开户打鸦儿。
尔汝歌
孙皓（两汉）

昔与汝为邻，今与汝为臣。上汝一杯酒，令汝寿万春。
次韵王文甫先生
陈著（宋代）

赫赫光华夺景星，斯文宗主在先生。他年奏赋通明殿，已信君王不敢名。
宪副招饮黄鹤楼赋谢
郭棐（明代）

跨鹤仙人凌太清，千秋高阁尚峥嵘。江光远带瞿唐峡，楼势平连鄂渚城。

历历楚山湘女泪，萋萋芳草汉臣情。当尊莫厌深杯饮，醉里如闻玉管声。
赠凌山人二首
刘宰（宋代）

星冠鹤氅賸威仪，新纳官钱得归。
惭愧三茅老兄弟，一生木石草为衣。
看花回·秀色芳容明眸
周邦彦（宋代）

秀色芳容明眸，就中奇绝。细看艳波欲溜，最可惜、微重重红绡艳帖。匀朱傅粉，几为严妆时涴睫。因个甚、底死嗔人，半饷斜眄费贴燮。

斗帐里、浓欢意惬。带困眼、似开微合。曾倚高楼望远，似指笑频目闰，知他谁说。那日分飞，泪雨纵横光映颊。揾香罗，恐揉损，与他衫袖裛。
怀至明弟
邹浩（宋代）

青衫虽已被天恩，蹩躠难趋犹杜门。分手于今十个月，寄书何杜一无言。

但勤药饵宽吾母，休费心神接乃昆。我罪湔除归有路，綵衣相与应篪埙。
陆浑水亭
祖咏（唐代）

昼眺伊川曲，岩间霁色明。浅沙平有路，流水漫无声。

浴鸟沿波聚，潜鱼触钓惊。更怜春岸绿，幽意满前楹。
梅花集句 其二十七
李龏（金朝）

五陵春色泛花枝，春半如秋意转迷。细雨湿衣看不见，千行珠泪滴为泥。
游洞霄宫
丁先民（宋代）

午过青山渡，扬鞭入洞霄。旁观昔隐迹，信步冷泉桥。

说简金龙古，仙风道古饶。小轩曾寄宿，秋雨闹芭蕉。
赠莲花洞僧二首
董嗣杲（宋代）

老僧眉毛霜争妍，重补袈裟防雪天。
閒看青山忙看水，庵门不掩今几年。
截树
白居易（唐代）

种树当前轩，树高柯叶繁。
惜哉远山色，隐此蒙笼间。
一朝持斧斤，手自截其端。
万叶落头上，千峰来面前。
忽似决云雾，豁达睹青天。
又如所念人，久别一款颜。
始有清风至，稍见飞鸟还。
开怀东南望，目远心辽然。
人各有偏好，物莫能两全。
岂不爱柔条，不如见青山。
玉楼春（文缜、倪巨济、王元衷、苏叔党宴张子实家。侍人贺全真妙绝一时）
向子諲（宋代）

云窗雾阁春风透。蝶绕蜂围花气漏。恼人风味恰如梅，倚醉腰肢全是柳。

细传一曲情偏厚。淡扫两山缘底皱。归时好月已沈空，只有真香犹满袖。
九月晦日西南陂再泛二首 其二
李梦阳（明代）

水上冬初多白云，沙间烟满白鸥群。经添雨雪湖非减，刈尽蒹鸥路转分。

当岸女墙晴倒出，傍船木叶醉偏闻。回头恐触蛟龙蛰，莫遣鸣笳彻暮曛。
偈颂一百零三首 其九十五
释月涧（宋代）

波斯手里捻生铁，把作希奇无价珍。识破分文元不直，寒光笑衮浪花新。
志宏供笋以诗报之
李纲（宋代）

琅玕为竹铁为鞭，长就新萌本类拳。味旨不须甜说蜜，肤腴更觉软胜绵。

锦绷与脱重重缚，玉版来参的的禅。知子供予端有意，欲教蔬食学神仙。
和张自行过城南作画
钱宰（明代）

负郭高居昼不开，绕阶流水绿于苔。花前洗笔供诗画，马上敲门知客来。

深树流莺通宴席，碧香浮蚁滟春杯。官衙正在行军幕，醉后何妨犯夜回。
送张支使
陈师道（宋代）

旷度逢知晚，高才处下难。
清秋一鹗上，拭目万人看。
白酒初同醉，黄花已戒寒。
凭将衰老事，一一报长安。
秋虫
徐骘民（清代）

锦字经秋织未成，墙阴絮絮动秋声。不堪思妇催幽怨，好与羁人诉别情。

一线西风肠九曲，半窗斜月梦三更。此时此景无穷感，寂寞愁颜对短檠。
听曹刚弹琵琶
薛逢（唐代）

禁曲新翻下玉都，四弦掁触五音殊。

不知天上弹多少，金凤衔花尾半无。
郊坛斋宫七首
任希夷（宋代）

荣路辉辉日月依，云霄奕奕孔鸾飞。
辅臣对罢升金殿，日日丝绚侍衮衣。
送庐陵郭佥判致仕归
姚勉（宋代）

世俗风波甚，谁能退急流。
渊明存菊日，张翰忆鲈秋。
高躅今云远，清风孰与侔。
明公回末习，逸韵踵前修。
元振才高古，林宗学鲜俦。
未为川上楫，姑运幄中筹。
太守先公孝，同僚上伯游。
德偕才并茂，文与政俱优。
士有春风慕，民无北雪愁。
宽平人自服，欺绐吏应羞。
逸足方当展，閒身欲早抽。
声名从日起，富贵等云浮。
帝许挂冠请，人多卧辙留。
山中无怨鹤，海上有盟鸥。
西涧先生涣，平园老叟周。
高风追故国，雅节映吾州。
巧禄惭奔竞，怀安鄙懦偷。
号应重拜散，亭欲遂名休。
亲戚娱清话，溪山豁远眸。
读者论坛情入囊锦，世事付纹楸。
陆子新茶具，严滩旧钓裘。
问松犹在迳，重秫喜盈畴。
眼觉功名梦，心轻利禄沤。
窦山森桂茂，谢砌长兰幽。
清白传家法，诗书遗子谋。
摩空已鵰鹗，得路即骅骝。
事业今犹啬，功勋后必收。
三槐终相相，驷马会封侯。
满砌皆朱绂，看公尚黑头。
定知丰有报，此去浩无忧。
草色风翻翠，杨花雪滚球。
同归春作伴，欲借路无由。
某也真疎陋，公焉辱庇庥。
龙门曾足履，鱣席屡衣抠。
奖借情俱厚，掀腾志愿酬。
东门闻祖帐，南浦想离讴。
心曲怀依恋，江乡恨逗遛。
诸生数千两，怅望送仙舟。
转官志感
杨起元（明代）

端居咏伐檀，囊粟非所安。狗马初病力，谒告归就閒。

荏苒忽五载，黾勉趋朝班。未几使河洛，衔命犹未还。

转冠出望外，惊魂忸我颜。此职不以劳，储养义理间。

不能行也咫，使我羞素餐。何以报高深，任道庶无患。
金精歌
赵崇怿（宋代）

东风飞霖雨，一洗桃李尘。
快马紫游缰，来赏金精春。
连林翠气紫不动，时作佛髻螺头青。
劖劖天壁面削起，中可建旗坐万人。
豁然呀呀，怫然凭凭。
蹲蹲者为虎豹，兀兀者为墉城。
千成老狖学春吟，白日龙雷藏树阴。
莲花峰下久无路，时有樵子攀藤寻。
丹光出屋水涔涔，白鹤飞去栖桃林。
桃今几熟枝尚青，石田玉子无龙耕。
云蒸甑腹烂青{讯言换饣}，雪冻地骨迷黄精。
灵君久矣鞭玉麟，今作天上何公卿。
崖前老竹屡生米，夜有石犬当阶鸣。
我亦三生家石鼓，花落花开不如数。
人间渔沫味秦桥，漫有姓名刻洞府。
试为灵君觅杯水，水中白昼青虬起。
便令紫雾生风霆，一举直上九万里。
次韵柳子玉二首 纸帐
苏轼（宋代）

乱文龟壳殳细相连，惯卧青绫恐未便。
洁似僧巾白氎布，暖于恐帐紫茸毡。
锦衾速卷持还客，破屋那愁仰见天。
但恐娇儿还恶睡，夜深踏裂不成眠。
园中归戏作
陆游（宋代）

醉里来寻涧上花，已飘残雪散余霞。
麴生也解欺人老，风伯无端妒物华。
不恨童心伴蜂蝶，但愁病眼厌风沙。
归来隐几东窗下，一卷黄庭送日斜。
社前七日作
范梈（元代）

久旱春始雪，社寒犹未妨。沉沉莺待木，语语燕归梁。

静想亲交绝，仪求旅处臧。以身观万物，应系末辉光。
赠张童子
真德秀（宋代）

闻君早号张童子，雇我初非韩退之。
可惜浪抛洙江业，只看风鉴学希夷。
有美一百韵，晦日鸳鸯湖舟中作
钱谦益（清代）

有美生南国，清芬翰墨传。河东论氏族，天上问星躔。

汉殿三眠论，吴宫万缕连。星榆长历落，月桂并蹁跹。

郁郁昆山畔，青青谷水𤲬。托根来净域，移植自芳年。

生小为娇女，容华及丽娟。诗哦应口答，书读等身便。

缃帙攻《文选》，绨囊贯史编。摛词徵绮合，记事见珠联。

八代观升降，三唐辨溯沿。尽窥羽陵蠹，旁及《诺皋》儇。

花草矜芟撷，虫鱼喜注笺。部居分甲乙，雠正杂丹铅。

馀曲回风后，新妆落月前。兰膏灯烛继，翠羽笔床悬。

博士惭厨簏，儿童愧刻镌。瑶光朝孕碧，玉气夜生玄。

陇水应连类，唐山可及肩。织缣诗自好，捣素赋尤贤。

锦上文回复，盘中字蜿蜒。清词尝满箧，新制每连篇。

芍药翻风艳，芙蓉出水鲜。颂椒良不忝，咏树亦何愆？

文赋传乡国，词章述祖先。采蘋新藻丽，种柳旧风烟。

字脚元和样，文心乐曲骈。千番云母纸，小幅浣花笺。

吟咏朱楼遍，封题赤牍遄。流风殊放诞，被教异婵娟。

度曲穷分刌，当歌妙折旋。吹箫嬴女得，协律李家专。

画夺丹青妙，琴知断续弦。细腰宜蹴鞠，弱骨称秋千。

天为投壶笑，人从争博癫。修眉纡远翠，薄鬓妥鸣蝉。

向月衣方空，当风带旋穿。行尘尝寂寂，屐齿自姗姗。

舞袖嫌缨拂，弓鞋笑足缠。盈盈还妒影，的的会移妍。

妙丽倾城国，尘埃落市廛。真堪陈甲帐，还儗画甘泉。

杨柳嗟扳折，蘼芜惜弃捐。西家殊婉约，北里正喧阗。

豪论争除道，儿郎学坠鞭。迎车千锦帐，输面一金钱。

百两门阑咽，三刀梦寐膻。苏堤浑倒踏，黟水欲平填。

皎洁火中玉，芬芳泥里莲。闭门如入道，沉醉欲逃禅。

未许千金买，何当一笑嫣？钉心从作恶，唾面可除㾓。

蜂蝶行随绕，金珠却载还。勒名雕琬琰，换骨饮珉瓀。

枉自求蒲苇，徒劳卜筳篿。轩车闻至止，杂佩意茫然。

错莫翻如许，追陪果有焉。初疑渡河驾，复似泛湖船。

榜枻歌心说，中流笑语婘。江渊风飒杳，雒浦水潺湲。

《疏影》新词丽，忘忧别馆偏。华筵开玳瑁，绮席艳神仙。

银烛光三五，金尊价十千。蜡花催兔育，鼍鼓促乌迁。

法曲烦声奏，哀筝促柱宣。步摇窥宋玉，条脱赠羊权。

点笔馀香粉，翻书杂翠钿。绿窗和月掩，红烛带花搴。

菡萏欢初合，皋苏痗已蠲。凝明嗔亦好，溶漾坐堪怜。

薄病如中酒，轻寒未折绵。清愁长约略，微笑与迁延。

茗火闲房活，炉香小院全。日高慵未起，月出皎难眠。

授色偏含睇，藏阄互握拳。屏围灯焰直，坐促笑声圆。

朔气除帘箔，流光度毳毡。相将行乐地，共趁讨春天。

未索梅花笑，徒闻火树燃。半塘春漠漠，西寺草芊芊。

南浦魂何黯？东山约已坚。自应随李白，敢拟伴伶玄。

密意容挑卓，微词托感甄。杨枝今婉娈，桃叶昔因缘。

灞岸偏萦别，章台易惹颠。娉婷临广陌，婀娜点晴川。

眉怃谁堪画，腰纤孰与擩？藏鸦休庵蔼，拂马莫缠绵。

絮怕粘泥重，花忧放雪蔫。芳尘和药减，春病共愁煎。

目逆归巢燕，心伤叫树鹃。惜衣莺睍睆，护粉蝶翩翾。

携手期弦望，沉吟念陌阡。暂游非契阔，小别正流连。

即席留诗苦，当杯出涕泫。茸城车轣辘，鸳浦棹夤缘。

去水回香篆，归帆激矢弦。寄忧分悄悄，赠泪裹涟涟。

迎汝双安桨，愁予独扣舷。从今吴榜梦，昔昔在君边。
唐明堂乐章。外办将出
武则天（唐代）

总章陈昔典，衢室礼惟神。宏规则天地，神用叶陶钧。

负扆三春旦，充庭万宇宾。顾己诚虚薄，空惭驭兆人。
九日集抱瓮园赋诗甚欢翼日乃大风雨用惜抱轩集中猎日次重九诗韵柬异之
邓廷桢（清代）

侏儒饱死笑臣朔，岂识天机谢彫斫。吾侪相求重声气，不与嚣嚣竞风飑。

各从颔下抱骊珠，那肯怀中藏鼠璞。舒州山水本奇绝，我与君来锡双卓。

昨逢重九秋气清，共款园扉无剥啄。登高姑一陟附娄，矫首龙山青黛扑。

风吹皂帽歌乌乌，我亦相从如猎较。文昌昭谏蹑迹至，筮得朋簪手重握。

陆玑草木剧纷纶，郭璞虫鱼更斑駮。须臾客去余就睡，江上西风动清角。

明晨急雨寒潇潇，云气苍黄湿寥邈。侧闻先生夜无寐，吟声非梦亦非觉。

阴晴未许周髀算，悲愉有似迷藏捉。旷观区宇解先忧，頫睇缥缈嗤独学。

作诗摩垒再致师，酬答勿辞朋友数。
冬日得冯少宰用韫书问寄谢一首
于慎行（明代）

北风一以厉，雨雪何漫漫。江湖莽浩淼，周道阻且艰。

故人在千莽，寄我双罗纨。织成不惜远，为念衣裳单。

感兹平生意，提挈再三叹。别离未觉久，年光忽欲阑。

幸有裘与褐，可以禦岁寒。七章匪不丽，所适燠且安。

卷衣置箧笥，怊怅不能谖。
送祖上人
释法薰（宋代）

祖祖相传直至今，天高地迥少知音。到家人问相传事，但道真鍮不博金。
塞上曲 其六
屈大均（明代）

太行天下脊，万里翠微寒。日月相摩荡，龙蛇此郁盘。

云横三晋暗，水落九河乾。亘古飞狐险，凭谁封一丸。
封比干墓
林希逸（宋代）

埋恨非埋骨，生前怨不逢。比干犹有墓，周室合增封。

一死身奚犹，孤忠愤所钟。清朝加显泽，终古志遗踪。

宠辱嗟何意，兴亡记所从。谁甘游地下，攀槛敢婴龙。
初离常州夜宿小井清晓放船三首 其三
杨万里（宋代）

春旱愁人是去年，如今说著尚心酸。篙师莫遣船迟著，见说苏州好牡丹。
山行至桐川会周山长
陈镒（明代）

遥望长松何处是，深山犹认旧川原。行程客厌阑干路，生事农川碌碡村。

若个峰边云出没，丛生树外月黄昏。武昌诗客欣相会，夜向溪轩共一尊。
孙传师密学挽辞 其四
释道潜（宋代）

伯仲持哀日，余方倾盖初。炷香翻贝叶，酌茗饭园蔬。

一作邗沟别，空传桂岭书。升堂揖遗像，回首意何如。
梦中作
蔡襄（宋代）

白玉楼台第一天，琪花风静彩鸾眠。
谁人得似秦台女，吹彻云箫上紫烟。
赠南岳冯处士二首
曹唐（唐代）

白石溪边自结庐，风泉满院称幽居。
鸟啼深树劚灵药，花落闲窗看道书。
烟岚晚过鹿裘湿，水月夜明山舍虚。
支颐冷笑缘名出，终日王门强曳裾。
寂寥深木闭烟霞，洞里相知有几家。
笑看潭鱼吹水沫，醉嗔溪鹿吃蕉花。
穿厨历历泉声细，绕屋悠悠树影斜。
夜静著灰封釜灶，自添文武养丹砂。
任潜谋隐之作
唐彦谦（唐代）

江边秋日逢任子，大理索诗吾欲忘。为问山资何次第，

只馀丹诀转凄凉，黄金范蠡曾辞禄，白首虞翻未信方。

千古浮云共归思，晓风城郭水花香。
哀鸿篇
洪繻（清代）

芦塞腾霜威，大地填杀气。饥鹰搏击来，征鸿何处避。

嗷嗷向南山，复逢矰缴绁。肃肃起秋声，飘飘洒毛血。

爰集在中泽，俯仰且偷生。黍稻四野空，飞啄又安营。

我作哀鸿诗，未终泪盈把。长距凌云霄，弱肉风尘下。

闻说云林地，今年遭屠杀。垂翅落机中，破脑不得脱。

家室既摧残，脂膏亦剥割。造化岂不仁，生物付夭阏。

哀哀群羽毛，枨触难为活。凌空思奋飞，樊笼终有括。

中或失其群，饥鸣徒嘎嘎。被絷啼向人，相视犹胡越。

今秋乃亢旱，郁风致恒旸。禾粱半枯黑，草木纷萎黄。

鸿雁欲求食，四野如穷荒。一粒即珠玉，未可升斗量。

接饭无所投，饥乌处处翔。何以弋者流，缘株罝罟张。

残物以谋饱，人心胡不良。寄语矰弋人，哀鸿已无肠。

戒杀犹未得，须为倾太仓。更有澎湖路，沧桑海忽枯。

三十六峰屿，一旦焦为卢。水咸不得雨，即雨草不苏。

鸿雁来何为，泽中徒叫呼。岂有食可谋，更无田可芜。

往年海为耕，无食且饱鱼。嗟哉鱼不得，啼血摧胸臆。

造物不孳生，吾为汝恻恻。恻恻复恻恻，鸠形兼菜色。

城狐杂社鼠，日攒太仓食。太仓日以盈，狐鼠日以生。

哀鸿自嗷嗷，岂有利爪争。西风满地来，四野闻悲声。

昔日随阳鸟，今日刀俎鲭。罗网多杀机，天地为阴坑。

我闻造化心，孵育靡不宁。五雀与六燕，安有滋重轻。

闻我哀鸿诗，应为心怦怦。
望湖楼上作
潘阆（宋代）

望湖楼上立，竟日懒思还。
听水分他浦，看云过别山。
孤舟依岸静，独鸟向人閒。
回首重门闭，蛙鸣夕照间。
信宿镇远
潘奕隽（清代）

落日依阑坐，西风掠鬓丝。城临苗子砦，树隐竹王祠。

边徼秋生早，危岑月上迟。轺车何以滞，邀我赋新诗。
广陵杂咏 其四
吴山（宋代）

怅望遥天羡鸟归，落云深处暑光微。荒阶渐有虫声出，秋欲来时细雨飞。
罗敷歌（采桑子·五之五）
贺铸（宋代）

东亭南馆逢迎地，几醉红裙。凄怨临分。四叠阳关忍泪闻。

谁怜怨夜篷窗雨，何处渔村。酒冷灯昏。不许愁人不断魂。
嵩岳圭禅师移树图赞
释绍昙（宋代）

野树无根作么移，盖头茅免八风吹。直饶深入那伽定，弄鬼精魂谁不知。
忆秦娥
汪元量（宋代）

雪霏霏。蓟门冷落人行稀。人行稀。秦娥渐老，着破宫衣。

强将纤稀按金徽。未成曲调心先悲。心先悲。更无言语，玉箸双垂。
再别孙无挠
韩上桂（明代）

双剑匣丰城，曾受张华识。一璧藏荆山，亦被卞和得。

世之剑璧宁无多，不遇张卞将如何。送君之行无可赠，感激往事扬高歌。

君之利器不事磨，君之莹洁何庸摩。徒然拓落归前道，弃置深山掩绿萝。

绿萝绿萝汝本无情物，瑟瑟秋风轻自拂。自从四皓守商颜，久矣豪雄多没汨。

饮君酒，送君行。造物甚乳虎，壮者谁能撄。风号万叶震，水激幽涧鸣。

饥杀金凤皇，落尽梧桐树。肯杂枳棘林，枉触鸱枭怒。

浊洁各有怀，彼此讵相顾。送君之行当日暮，一声白鹤横空度。

此调祇可令君知，道上逢人慎勿吐。
秋夜寄怀时泉 其二
百龄（清代）

修篁坠清露，月色忽零乱。开帘千顷波，耿耿湿斜汉。

我怀凄以清，感兹节物换。人生适意难，所遇多羁绊。

蒲柳畏及秋，发白倏忽半。思君如寒蛩，长吟不能断。
再叠前韵
钟昌（明代）

鳌台握别一年馀，蓬室萧疏几索居。落日千家戎马急，孤城万里阵云舒。

催人短鬓时时白，人望长江滚滚虚。矫首未能同笑语，青灯仍得近高庐。
句 其二
欧阳修（宋代）

焚香答进士，撤幕待经生。
听宁上人弹琴
陈基（元代）

忽忽岁将晏，郁郁不自聊。况兹霜露集，惊飙振寒条。

之子从何来，携琴□衡茅。为我理素曲，五音纷以调。

庄听敛手衽，幽忧为之消。鸾凤戏云中，馀音相与飘。

别鹤惊宵露，众葩悦春朝。婉丽不可极，忽复变萧寥。

清风散六合，白日耀层霄。流水一何深，泰山一何高。

聘鲁慨观乐，适齐感闻《韶》。畴知今日乐，俯仰千载遥。

寤言欲报之，愧乏英琼瑶。
五惜 其一 惜岁月
韩上桂（明代）

一惜曰：混沌既判，伦类斯繁。孕精川岳，翕气乾坤。

芒兮芴兮莫测，芴兮芒兮可原。为仙庭之宝树，为幽壑之寒荪。

莫不玉挟怀中，珠擎掌上。羲御初升，霞光始放。幼而岐嶷，长而韶秀。

头角峥嵘，精神驰骤。骅骝策足于康衢，鸾凤扬辉于远岫。

青春豫乐，以嬉以游。娇姿婉恋，逸态轻柔。花朝誇其掷果，月夜笑其藏钩。

陌头桃李竞芬芳，波间鸀鳿映辉煌。绿鬓少年情自别，锦袍公子意非常。

或斗鸡而矜胜，或緤犬以争先。折柳中和之后，执兰上巳之前。

自谓年华长驻，春光不改。买醉怀高，寻欢事倍。五侯第内，同追求珠履之尘，百人会中，独唱金盘之采。

雨过云回，兔转乌催。昔为美好，今已虺隤。潘生有摇落之叹，颜驷有老丑之哀。

发苍苍而就白，齿兀兀以将颓。往日慷慨豪谈，凭陵侠骨。

扛鼎力雄，冲霄气勃。不觉蹉跎偃蹇，蠖屈龙钟。语言寡味，嘻笑无容。

感坠英之寂寂，伤逝水之淙淙。故曰月盈则缺，日中则昃。

善作不必善成，善走何如善息。金火相守而流，阴阳相薄而蚀。

湍涧之下鲜停鳞，惊飙之中无定翼。虽有道参玄牝，术种灵禾。

觅丹蓬岛，采药昆阿。终莫返虞渊之逸辙，抗砥柱于倾河。

徒疲夸父之策，空倦鲁阳之戈。是以志士竞其分阴，上圣轻其尺璧。

冠絓树而弗求，屦遗涂而靡索。宁焚膏以续明，忍乘驹而过隙。

引鉴自照，忧绪孔殷。四十已过，五十无闻。惧将来之有底，嗟往事之徒纷。

寄语髫年弱冠，莫倚驾电嘘云。
晓晴二首
白玉蟾（宋代）

月落松方暗，花蜚鸟正啼。
青山春窈窕，碧草晓凄迷。
复用方字韵奉赠同舍慎思文潜同年天启
晁补之（宋代）

平生数子天一方，今夕何夕情难忘。荷衣揽蕙气芬芳，册府两公同舍郎。

昆崙方轨万里长，西城却望天苍苍。秋庭风雨翻幕狂，夜语蔡侯同一堂。

张侯老笔森矛枪，文词楚些遗蹇羌。胸中水镜谁否臧，学三百囷羞裹粮。

思如决渎万仞岗，大编小轴山压床。城南买屋君舍旁，疲骖日附骥尾骧。

我惭昧道由四隍，人如燕宋初束装。听君雄辩神扬扬，却思得一愁十亡。

邓侯韫椟价不偿，有方未试聊贮囊。起家牛斗玉笥乡，鸿鶱早入鹓鹭行。

和鸾采齐要骕骦，一铎便足谐宫商。知君云壑有松房，南阳耒耜心霸王。

玉池复说夜有光，仙人藏丹金鼎黄。愿分神瀵浴骨香，非我其人惭德凉。

蔡侯发迹江滥觞，闭笼祗欲擘海翔。此公事业未渠央，六奇他日吾所望。

乌号张月刀莹霜，裂五单于加印章。穰苴可但虚斩庄，遭时立志未可忘。

白犊得瞽宁非祥，嗟予企踵不及墙。逢君如渴御蔗浆，怯虽如鼠犹胆张。
偕伯氏周臣过织帘先生故居同顾伊人访陈确庵夜宿
王揆（唐代）

草堂人去薜萝存，洒泪空招未返魂。犹见康成遗故籍，忽思元亮老孤村。

青浮稻色秋间路，白照芦花月里门。感旧愈难今夜别，追维生死对黄昏。
和范信中雪诗二首 其一
苏过（宋代）

春事已稍稍，雪泥阻游观。壮心本无多，老境嗟易阑。

念子功名本，早嫌怀与安。弃繻事远游，肯待齿发残。

世事属餍耳，□□□□餐。急流成一快，勇退人独难。

慎守林泉幽，莫辞松桂寒。馀龄付空寂，粗免非意干。

愿同王翰邻，未暇贡禹弹。秕糠身外物，况复子所叹。
诣开悟禅师问心法次第寄韩郎中
独孤及（唐代）

障深闻道晚，根钝出尘难。浊劫相从惯，迷途自谓安。

得知身垢妄，始喜额珠完。欲识真如理，君尝法味看。
望江南
李石（宋代）

重阳日，四面雨垂垂。戏马台前泥拍肚，龙山路上水平脐。渰浸倒东篱。

茱萸胖，黄菊湿齑齑。落帽孟嘉寻蒻笠，漉巾陶令买蓑衣。都道不如归。
剪白须
仇远（元代）

临镜忽自哂，公然白纷如。
稚女眼最明，为我剪白须。
髟髟如素眼，不堪纫破襦。
参差茁秋草，蔓衍不可除。
明知我已老，既白难再乌。
无肉令人癯，眼昏妨读书。
颜驷烛之武，吾非斯人徒。
君马黄
黄谏（明代）

君马黄，臣马赭，两马相驰在郊野。赭马汗血犹未乾，黄马精神宛如画。

黄赭格骨亦相类，要使成功重当世。迢迢玉塞边尘稀，谁识沙场辛苦时。
次韵晋之五丈赏压沙寺梨花
黄庭坚（宋代）

沙头十日春，当日谁手种。
风飘香未改，雪压枝自重。
看花思食实，知味少人共。
霜降百工休，把酒约宽纵。
塞上北风行
李龏（金朝）

北风叫枯桑，玉沙粼粼光。天寒山路石断裂，驻马相看辽水傍。

军容带甲三十万，都护宝刀冻欲断。旄头夜落捷书飞，少年金紫就光辉。
元鲁侍亲还以凡今之人莫如兄弟赋诗送之 其八
邹浩（宋代）

四人如四支，阙一不成体。故为各天涯，阻异晨昏礼。

但愿器业成，高阳亦兄弟。此意何时穷，颍川方瀰瀰。
奉和御製兖州景灵宫太极观牌登路
夏竦（宋代）

崇丘紫馆集繁祯，躬勒璿题耀笔精。
藻卫森沉登广路，彩云摇褭入层城。
高侔曲密分都号，远法阳寥纪殿名。
真祖览观鸿庆茂，寿山從此倍峥嵘。
刘太保招抚淮北刘马军屡奏捷
叶梦得（宋代）

先声已起故将军，卧治何劳病使君。冠带岂能忘旧俗，山河自亦恶妖氛。

羽书奏捷无留敌，舆地论封有策勋。横槊赋诗非我事，车书会复见斯文。
湖上
孙宜（明代）

湖上秋色半，经年吾始来。
系舟泊矶口，聊访垂纶台。
水光荡菰泊，鸥鹭相与回。
沙明白石岸，日丽青霞杯。
渔父烟艇中，棹歌声相催。
片月出远空，苍茫碧云开。
北斗插波落，天河低野回。
露下凉吹生，飒然动秋怀。
杖藜谢邻叟，斗酒明当偕。
耕图二十一首·三耘
楼璹（宋代）

农田亦甚劬，三复事耘耔。
经年苦艰食，喜见苗薿薿。
老农念一饱，对此出馋水。
愿天均雨暘，满野如云委。
西圃樱桃
胡宿（宋代）

一春红日色，刻意借鲜妍。露叶深成翳，风枝猛欲燃。

黄金为弹深，赤水得珠圆。甘实行宫荐，香名丽赋传。

色欺丹魄上，味出紫梨前。玉果誇珍实，何曾入象筵。
书乐邑长史高凉黄公性成六平清致
王恭（明代）

轩丘之人何坦荡，奋身拟在萧曹上。三语曾闻作掾名，一言尚遇知音赏。

谁云枳棘不栖鸾，暂屈长才向小官。月俸持还酒家去，春衣犹似帝京寒。

六平峰下开仙馆，案牍閒时任萧散。南涧飞泉卧内清，西林爽气朝来满。

自从下马少鞭笞，邻邑争传赞画奇。遂使郎官唯坐笑，每逢才子即联诗。

有时独上横琴石，万水千峰起遥忆。金马长悬魏阙情，铜鱼不记乡山色。

南营考绩待朝天，莫笑行囊但一钱。应知太史求循吏，籍籍声名继颍川。
田凝只索画久不得报歌以代柬
严沆（清代）

我昔平湖弄秋水，酒酣最爱群峰青。兴来落笔写山色，泉石出峰云冥冥。

一日十纸不厌速，贵取绘意非传形。三春索米长安陌，马足涔泥滞行迹。

西山玉河在眼前，神昏腕强真意隔。案头缃素委零乱，贵游尺一相催迫。

必逢好友情性谐，吮墨含毫始光泽。首秋暑退风帘开，疏云细雨滋绿苔。

玉碗烹茗泛香雪，十指拂拂神初来。故舒直干笔一放，试叠层岭烟齐回。

须臾脱手天窅渺，此事原堪一朝了。不嗔濡滞嗜我真，相迟霜前看云峤。
奉迎大驾道路赋诗
傅亮（宋代）

夙棹发皇邑，有人祖我舟。饯离不以币，赠言重琳球。

知止道攸贵，怀禄义所尤。四牡倦长路，君辔可以收。

张邴结晨轨，疏董顿夕辀。东隅诚已谢，西景逝不留。

性命安可图，怀此作前修。敷衽铭笃诲，引带佩嘉谋。

迷宠非予志，厚德良未酬。抚躬愧疲朽，三省惭爵浮。

重明照蓬艾，万品同率由。忠诰岂假知，式微发直讴。
江行第八十八
文天祥（宋代）

连山暗烽燧，川谷血横流。
挥泪临大江，上有行云愁。
离沙市天色变舟人惧风作少憩公安而行默祷有应
王十朋（宋代）

解任古夔国，移官白蘋洲。三峡虽幸免，大江尚堪忧。

黎明雾四塞，篙师请停舟。尔祷于公安，吾祷学孔丘。

恺悌以为治，洁廉以自修。神乎苟听之，庶不为神羞。

须臾日光漏，江净烟霭收。愿如吾祖言，千里俱安流。
颍阳别元丹丘之淮阳
李白（唐代）

吾将元夫子，异姓为天伦。
本无轩裳契，素以烟霞亲。
尝恨迫世轩，铭意俱未伸。
松柏虽寒苦，羞逐桃李春。
悠悠市朝间，玉颜日缁磷。
所失重山岳，所得轻埃尘。
精魄渐芜秽，衰老相凭因。
我有锦囊诀，可以持君身。
当餐黄金药，去为紫阳宾。
万事难并立，百年犹崇晨。
别尔东南去，悠悠多悲辛。
前志庶不易，远途期所遵。
已矣归去来，白云飞天津。
晨起长哦后山秋怀十诗饮水一杯清寒彻心
苏泂（宋代）

长哦十秋怀，清韵绕屋梁。
曲逆有饿死，英布刑而王。
向来为长公，甘受三径荒。
一身讵无馀，百年信难量。
宿珠桥见龙上天
姚勉（宋代）

升天旧说有神龙，今睹蜿蜒在目中。
莫道已腾霄汉了，愿施霖雨作年丰。
姑熟州宅后泛舟清饮
韦骧（宋代）

古郡萧萧草木秋，牙城北出上扁舟。乔林有隙山微见，曲岸无风水自流。

竹色雅如侵筦研，鸟声时似劝觥筹。勿咍吏役能拘束，酒兴诗肠亦自由。
辛未九月晦日
周文璞（宋代）

遗体即母身，哀哀勿重陈。一贻泉壤忧，两见霜露晨。

繁霜与重露，涂抹随荆榛。身即未殒灭，强与松柏春。

遂于摇落中，见此天地仁。玄鸟已辞社，蓐收方降莘。

拭泪声秋旻，何由酬艰辛。
追吊陈长卿 其二
李文纲（明代）

目觐黄舆海上沈，心如百炼更坚金。万分不展经纶志，终把纲常尽力任。
送陈吏部
林某（宋代）

天颁一札语叮咛，光动郎官驾使星。
赖有斯文增气焰，可无吾使活生灵。
驰驱漫说周原隰，登辔先须辨渭泾。
珍重□章临遣意，不徒盐筴与茶经。
佛头
文同（宋代）

公暇常来此处游，碧波巷巘解相留。
翩然又向城中去，回顾溪山只自羞。
送陈汝玉谒三川大资政左丞吴公
张方平（宋代）

吴公昔作河南尹，首唱儒风荐贾生。今日治平承祖德，可无推引助文明。
题养浩轩
吴芾（宋代）

丈夫穷饿亦陶陶，肯使胸襟挂一毫。
千古功名输慷慨，百年荣辱付酕醄。
斗间古剑光芒直，雪后青松意气高。
安得泊船沽美酒，月明相对读离骚。
【双调】殿前欢_醉翁酡，醒
刘时中（元代）

醉翁酡，醒来徐步杖藜拖。家童伴我池塘坐，鸥鹭清波。映水红莲五六科，秋光过，两句新题破。秋霜残菊，夜雨枯荷。
醉颜酡，太翁庄上走如梭。门前几个官人坐，有虎皮驮驮。呼王留唤伴哥，无一个，空叫得喉咙破。人踏了瓜果，马践了田禾。
道情
醉颜酡，水边林下且婆娑。醉时拍手随腔和，一曲狂歌。除渔樵那两个，无灾祸，此一着谁参破？南柯梦绕，梦绕南柯。
醉颜酡，前贤不醉我今何？古来已错今犹错，世事从他。楚三闾葬汨罗，名犹播，谁在高唐卧？巫娥梦我，我梦巫娥。
醉颜酡，云娘行酒雪儿歌。醉时吟狂时舞醒时坐。不醉如何？得快活且快活。今日个，只得随缘过。恋眼前富贵，看门外风波。
宏化寺
刘政（宋代）

塔铃高响白云间，日对孤僧迥自閒。品茗不知相话久，半山残照晚禽还。
池上闲咏
白居易（唐代）

青莎台上起书楼，绿藻潭中系钓舟。日晚爱行深竹里，

月明多上小桥头。暂尝新酒还成醉，亦出中门便当游。

一部清商聊送老，白须萧飒管弦秋。
少年游
晁补之（宋代）

如今田野谩抛春。红雨掩衡门。懒读诗书，欠伸扶杖，几案任生尘。

从教便向东山老，谁知是个中人。莫怪年来，倦寻城市，嫌我性情真。
和耘老弟韵
虞俦（宋代）

缓步诗成不用催，松门开径破莓苔。池塘梦草人何在，风雨连山子独来。

望断惊鸿怜片影，愁生雊雉应游媒。仆夫忽报天将暮，又是篮舆寂寞回。
别张教授归独登拟岘
陆游（宋代）

小阁敞朱扉，侧车暂息机。
行人呼晚渡，幼妇浣秋衣。
霜树欹危堞，风鸦满客晖。
登临客秋裹，况是送将归。
天宫小阁纳凉
邵雍（宋代）

小阁凭虚看洛城，满川云物拱神京。
风从万岁山头至，多少烟岚并此清。
题栖仙馆
白玉蟾（宋代）

好松好竹好溪山，车马骈阗自往还。
行客闻篘新酒白，入门路破嫩苔斑。
我言物外清幽地，却似廛中闤闠间。
谷粟桑麻空润屋，主人陪接不曾闲。
题画丛竹幽禽
陈樵（元代）

露节老愈苍，烟丛寒更碧。野鸟何处来，点破九秋色。
题钟千子琴鹤图像
薛始亨（明代）

钟生以我为知己，写照寄予为题似。披图一倍费相思，思君远隔珠江水。

君之素心如冰雪，画者皮肤眉目耳。余欲高歌传尔神，狂言非尔谁能喜。

与君淡交三十年，多君志节殊足纪。干时不献太平书，授经粗足终年米。

有时兴洽托毫素，万壑烟岚流笔底。偶来访我碧山陲，布被日高鸡黍迟。

他人目君但曲谨，孤怀只许白云知。我闻清献镇蜀时，一琴一鹤长相随。

注名遂已在仙籍，君岂其俦图若兹。功名富贵徒尔为，贫贱清閒可自怡。

西湖为报林和靖，何日鸣弦对子期。
梓潼帝君祠
马廷鸾（宋代）

梁山剑阁横岷嶓，梓潼七曲高嵯峨。
真人初基斧画河，灵君受嵯山之阿。
丹碧岌页龙虎呵，拄天功业石可磨。
江流滔滔东逝波，灵之来兮自江沱。
结屋兮奉祠，酿桂兮羞芝。
神格思兮士曰诗，跃渊兮天飞。
冠若箕兮剑拄颐，长策用兮奇谋施，
敌北遁兮灵西归。锦幡兮宝盖，
导霓旌兮驾玉螭。吾言非夸兮，
神之听之。
酬赵存道都曹见赠
释道潜（宋代）

骚人久无闻，风雅日浸衰。汀洲空兰芷，憔悴无芳姿。

参军妙述作，鲍谢相并驰。明珠不自耀，光彩閟陆离。

聊因五斗粟，暂寄东海湄。官身虽簿领，游刃能一麾。

寥寥古寺空，转砌春日迟。闭关时却扫，寂寂下书帷。

唐虞悉观览，百氏了不遗。论文慎许可，纪律严自持。

昨朝发新咏，落语皆瑰奇。世无杨德祖，讵识黄绢词。
范二赋琴志楼诗并寄由甫感其相爱作此答之
易顺鼎（清代）

走昔万事不挂眼，黄金散尽千无忧。西蹑峨眉眺雪岭，东登泰岱观瀛洲。

途穷日暮一掉头，匡庐来弄松风秋。不能专城且专壑，有此木末三间楼。

阿父悬车不出户，板舆自奉安仁母。杜陵弟妹黔娄妻，相携共入云深处。

屏风宴坐百重霞，布水经行四时雨。此福差堪傲世人，全家冰雪清忘暑。

名山重到忽经春，旧雨陈侯君雨新。忆弟每看三峡月，思亲常对五峰云。

君家门外浮天水，门内三龙头腹尾。楼船过汝不相闻，握手神州几千里。

两家兄弟感天末，嗟我与君皆仲子。我兄已殁十九年，惟余我弟私相怜。

知君三人亦共命，梦飞海色迷吴燕。山楼十日共欢谑，阑干坐懒岩花落。

屐齿千峰异笑啼，酒杯万古同哀乐。君言龙眠山水幽，意拟移家住灊霍。

后者三茅前二匡，他年姓氏都成岳。
月夜登吴宁台赏白荷
许传霈（清代）

白桃复白榴，咏花花事了。长夏独斋居，深惜名花少。

方塘半亩馀，风光犹不老。新茁白荷花，丰姿常修好。

露珠颗颗圆，翠盖田田小。风定香暗来，堤桥相迤绕。

主人雅好客，铺席临池沼。瓜果杂筵陈，烟景资探讨。

瞥见明月明，捧出玉盘早。团栾满一轮，当头愈皓皓。

劝酒有吴刚，洗盏乐醉倒。近水快楼台，天机活鱼鸟。

宿鸟惊树林，游鱼刺蘋藻。名花千朵明，掩映光微渺。

恍若下嫦娥，婵娟斗奇巧。抑若洛女神，出没曳裙缟。

徘徊冰鉴亭，此身清濯澡。花影浸衣裳，呼童浑不埽。

莫辨襟上痕，乡心忽如捣。何处横笛音，数声起缭绕。
句 其三
仲殊（宋代）

天长地久大悠悠，尔既无心我亦休。
和朱尉首夏偶书见寄
韦骧（宋代）

蹭蹬瓜期失，山城独滞留。驰驱更万态，寒暑过三周。

底里繇前固，堤崖懒外修。仅能违吐茹，岂谓足阳秋。

所幸偷安佚，兹心在讨求。门阑方事隙，园落见春休。

秀色孤花载，晴光隘叶浮。池鱼行有队，林鸟语多羞。

芦笋青簪短，丁香翠幄稠。藏身咍野茧，努角笑蜗牛。

庭拥芭蕉扇，墙披薜荔裘。清风如远俗，危坐自忘忧。

目极山兼水，云飞越与瓯。官曹虽鞅掌，野兴易牵钩。

缿绝侵疆讼，阍无覆刺投。优閒为佐局，邂逅得吾流。

酒薄犹思共，诗成罔不酬。肺怀非异致，议论讵相矛。

受代何辞晚，谋欢且自由。他时遂暌阻，徒尔念英游。
涟漪洞
姚辟（宋代）

五门高除势摩天，洞底清冷泻碧涟。
苹藻鱼游知暮雨，薜萝人去锁寒烟。
山樱已熟垂朱实，岩竹新抽露玉鞭。
只恐游人归马急，野僧何惜白云眠。
南山紫云山居 其八
黄镇成（元代）

碧巘明霞外，秋山画不如。染成红玛瑙，削出翠芙蕖。

五老天边见，三神海上居。坐来高月上，声落晚钟疏。
郫县春日吟
吴泳（宋代）

素丝五緎咏羔羊，且是公余燕日长。
黄妳味甘逢孔圣，黑甜睡美谒羲皇。
送黎兵曹往陕府结婚
李端（唐代）

东方发车骑，君是上头人。奠雁逢良日，行媒及仲春。

时称渡河妇，宜配坦床宾。安得同门吏，扬鞭入后尘。
画竹行
李梦阳（明代）

鄢陵王孙称竹溪，手自栽竹堂东西。巳诧白昼雷雨入，遽使六月秋云低。

王孙拈笔传竹神，不得乃忆能传人。黄筌异世与可灭，本朝颇数东吴真。

一幅千金掷不惜，有时客来挂之壁。壁上阶前翠相射，风行琳琅戛摩仄，四座慄慄生寒色。

陂陀沙屿意势远，洞庭木落潇湘晚。白云悠悠去不返，丛篁寂寞双妃怨。

于乎画形难画心，黄陵鹧鸪啼至今。月不常盈日中昃，人生何必长悲吟。

堂有佳宾膝有琴，美酒一酌还一斟。竹溪子，斟竹叶，歌竹枝，醉据玉案吹参差。

左杯酹竹右画师，李乎孔乎吾则谁。更须名手画六逸，并画王孙逸为七。
秋屏
周弼（宋代）

好山多变态，排列在檐楹。
平熨澄江练，横铺列嶂屏。
石烟寒绕寺，山雨暗离汀。
有意携溪枕，眠看直到醒。
过姑孰溪，观李白旧诗。洎乐天《吊太白坟短句》，因而继和
金君卿（宋代）

水从照亭来，荡漾涵秋净。楼台阚空渺，倒影入明镜。

溪山久寂寥，胜游谁与并。新月生暮寒，讴声发渔艇。
登俯江亭
宗臣（明代）

帝城秋色逐人来，吴楚东南首重回。风起大江龙抱石，日高天重客登台。

一尊芳草晴相媚，十里芙蓉秋未开。酒罢忽歌湘水曲，浮云何处不堪哀。
丙除夜泊舟东湖用白石归苕溪韵书怀
徐端（清代）

客梦朦胧酒力锁，梨雪漠漠路迢迢。
醒来便欲寻春去，杨柳江南十五桥。
安山道中晚棹
陆深（明代）

洋洋水波逝，水钦川上怀。遂将去齐鲁，明当度江淮。

远役谢尘鞅，高居理茅斋。沙田二三顷，婉娈东海涯。

芳春景物丽，夕阳襟抱佳。耕读有遗轨，长使愿无乖。
白云窗
黄玠（元代）

故人庐山来，寄我山中云。山云岂可寄，寄此意殷勤。

平生错料事，所见异所闻。开窗拆封题，飞鸟白纷纷。

举头生惭愧，稽首云中君。庶以自怡悦，宁当混尘氛。

提携岁月久，挂向扶桑暾。与尔从龙去，化为五色文。
和晏司法吴城山道中韵三首 其一
萧立之（宋代）

椎鼓发船催出城，平安街子报归程。红阑碧水旗招醉，绿树黄鹂画写生。

为有诗情浑不恶，便无官事也堪行。一樽细共灯前说，此夕星河烂熳明。
洞庭十二偈 其六
释怀深（宋代）

日南午，瓦炉石铫闲家具。拾薪吹火自煎茶，笑与儿童相尔汝。
送郑子宽弃官东游便归女几
李群玉（唐代）

八月湖浸天，扬帆入秋色。岷峨雪气来，寒涨潇湘碧。

子真冥鸿志，不逐笼下翼。九女叠云屏，於焉恣栖息。

新诗山水思，静入陶谢格。困醉松花春，追攀紫烟客。

相逢十年旧，嚬笑等欢慽.一饭玉露蔬，中肠展堆积。

停食不尽意，倾意怅可惜。云水一分飞，离忧洞庭侧。

回车三乡路，仙菊正堪摘。寄谢杜兰香，何年别张硕。
赠麦岐出游 其一
陈献章（明代）

错教人意向花浓，万树香飘一夜风。行过东津莫回首，一番春事又成空。
梁太祖
王十朋（宋代）

天下人心共恶梁，祇应无奈虎狼彊。可怜千尺黄河水，投尽清流始灭唐。
演雅
方岳（宋代）

苍鹰守株待兔，白鹭临渊羡鱼。
鸤鸠妇叹於室，蜗牛亦爱吾庐。
送陆侍御归越
卢方春（宋代）

喈喈风雨馀，出昼意何如。镜里无惭色，囊中有谏书。

寒崖立松柏，清庙失璠玙。海内看霜月，光明只似初。
雨中有感
方岳（宋代）

山蛰惊尘已发声，移花移竹正忙生。
相成老子一春事，只费天公几日晴。
何以消忧惟酒可，无能为役以诗鸣。
身其隐矣名安用，寄语诸贤月旦评。
游龙门诗十二首 其六 广化寺
韩维（宋代）

日照香刹端，风生石门下。精诚或有祷，嘉况如可把。

安得飞片云，坐看灵泽洒。
白香山二十四岁作感时诗余今正其时矣仍次其韵
袁宏道（明代）

少年沐新发，郁若青莎地。一朝盆水中，霜缕忽三四。

辟如百里途，行行半将至。视老犹壮容，比少已憔悴。

是身如肉邮，皮毛聊客寄。微宫复寄身，寄与寄为二。

浮云崎太空，种种非作意。鳞鬣及鬘鬟，散时等一气。

为乐供朱颜，及时勿回避。青山好景光，花木饶情致。

我有战老策，胜之以无累。胸中贮活春，不糟自然醉。

虚舟荡远波，从天作升坠。
胡长文给事挽词三首
范成大（宋代）

结绶参高妙，垂绅侍邃清。
紫荷青琐闼，玉帐锦官城。
行矣超龟列，终然忧骥程。
寂寥经济事，遗恨入铭旌。
睡馀赋东墙雪竹
周紫芝（宋代）

饱食枕方便，过午茶未杵。拨火理残香，倚窗翻故楮。

寻我东墙隅，枝筇散腰膂。朔风寒萧萧，修竹静楚楚。

枝头雪犹在，秀色乃如许。竹固不受寒，岂但不受暑。

老翁日日来，相期伴君语。谁能与俗人，昵昵作儿女。
赠醉吟先生许体之
吴则礼（宋代）

种种未似哦北窗，头头不如唤酒觞。
论文处度过裴迪，觅句介酒真佛光。
典肱饱作南山梦，提钵径坐僧伽床。
时时裹胫著两屐，盱眙城底淮声长。
山行追旧游
白胤谦（清代）

千尺崖间挂古松，泉声无恙答山钟。游人指引松间路，踏破苍云数十重。
次王顾二郡守联句韵八首客中聊以自遣 其四
江源（明代）

不用人前羡美除，长杨无赋老相如。三千客路青山外，五十光阴白发馀。

度岭崄巇惭倦鸟，临池闲散爱游鱼。时行时止皆由命，羞向侯门觅荐书。
送王师鲁协律赴湖南使幕（即永穆公之孙）
刘禹锡（唐代）

翩翩马上郎，驱传渡三湘。橘树沙洲暗，松醪酒肆香。

素风传竹帛，高价聘琳琅。楚水多兰芷，何人事搴芳。
奉送大司马华容刘公致仕二首 其二
边贡（明代）

草堂何所有，有兰复有芝。采采山之侧，飞仙相与期。

寄傲云霞问，可望不可追。抗手谢城市，去去从此辞。

徒遗高世风，永系来哲思。
常州驿中喜雨
徐铉（宋代）

飒飒旱天雨，凉风一夕回。远寻南亩去，细入驿亭来。

蓑唱牛初牧，渔歌棹正开。盈庭顿无事，归思酌金罍。
寄题云门寺梵月无侧房（时人相传是宝月道人后身也）
皎然（唐代）

越山千万云门绝，西僧貌古还名月。

清朝扫石行道归，林下眠禅看松雪。
宴张别驾新齐
孟浩然（唐代）

世业传圭组，江城佐股肱。
高斋征学问，虚薄滥先登。
讲论陪诸子，文章得旧朋。
士元多赏激，衰病恨无能。
别才仲
吕本中（宋代）

忆子丱角时，单衣小襦褂。见我不能拜，笑语多自误。

初看读孝经，旋即绝文字。先姑谓我言，尔曹颇相似。

悠悠二十年，历历眼中事。江河坐乖隔，清□谩佳句。

堂堂曾定州，许尔天下士。自尔忧患多，颇复慰漂寓。

故人薄□肠，子犹披情素。胸次磈礧尽，皆是济世具。

从来人中英，俗子眼中刺。子行多邅回，无与此曹遇。
松皮香鼎
李洪（宋代）

南山长鬣五大夫，峨冠织翠华襟裾。
老藏山泽骨相臞，捐躯鼎鼐计不疏。
偶向寒窗伴腐儒，坦腹耸身止坐隅。
鼻观如与芝兰俱，非烟非雾时有无。
愧尔不及清庙瑚，窃蒙顾盼承吹嘘。
弥明不解世俗书，哑然尚能赋此乎。
我惭刘侯敢诋渠，明窗昼永勤三馀。
三生结习痛扫除，尚馀闻熏六凿俱。
篆烟起灭凌太虚，嗒然隐几兼忘吾。
悼亡二首 其二
张笃庆（清代）

泠泠锦瑟向谁弹，曲里潇湘雁影寒。一任繁花自开落，从教明月下阑干。

云封贝带香犹在，雨湿胭脂露未干。寂寂空庭孤坐处，何人对案劝加餐？
快鹘行赠卢潭城宗弟
卢楠（明代）

快鹘快鹘南山击，鸟北山洒血朝发。秦陇暮宿荆越凌，厉横视朝翔恍忽。

蜩鸠抢飞榆枋间，仰面而视无好颜。人生得意且快鹘，何用悠悠长闭关。

翟公昔在蓬蒿下，万里清风减高价。君今慷慨蹑长云，藉藉芳声四海闻。

扬雄欲献河东赋，司马先传喻蜀文。醉吟快鹘行，醒衔快鹘羽。

愿君化作天池鹏，莫学快鹘栖岩树。
颂古一○一首
释子淳（宋代）

威音那畔不能行，撒手还家懒问程。
寝殿无人空寂寂，满窗唯有月虚明。
春风欲半李花尽白聊取一枝为桃增艳二首 其二
郭之奇（明代）

一片霜菲为我留，不须妆点溷清幽。与桃相倚应同好，遣柳斜清定独愁。

綵笔输他珠蕊艳，纸窗拚却玉颜羞。尚馀无数伤春语，未忍花前尽索搜。